**Declarația**

**Mișcării Ecologiste Urbane privind defrișarea masivă a arborilor în orașul Chișinău**

din 27 ianuarie 2017

În ultima perioadă, cetățenii activi din orașul Chișinău, pe rețelele de socializare, dar și pe alte căi, semnalează numeroase cazuri de defrișare a arborilor din parcuri, aliniamentele din preajma străzilor, spațiile verzi din interiorul cartierelor locative, alte locații. În acest context, autorităţile orășenești sunt acuzate de distrugerea intenționată a plantațiilor verzi ale capitalei. Primăria, la rândul său, respinge acuzațiile și susține că lucrările se fac conform planului, cu autorizarea instituțiilor de mediu, şi că defrișărilor sunt supuși doar arborii uscați. Pentru a-şi exprima poziția în chestiunea dată asociația obștească Mișcarea Ecologistă Urbană declară următoarele.

1. Împărtășim totalmente îngrijorarea populației în legătură cu reducerea constantă, în proporții deosebit de mari, ca urmare a defrișărilor neargumentate, a numărului de arbori și a suprafeței generale a spațiilor verzi din Chișinău. În timp ce toate orașele din Europa și din lume extind zonele verzi din contul terenurilor eliberate în urma demolării construcțiilor vechi, raționalizării rețelei stradale, valorificării în aceste scopuri a acoperișurilor clădirilor, altor activităţi, în Chișinău, în ultimi 20-25 de ani, suprafața acoperită cu vegetație s-a redus cu 800-1000 ha, iar numărul de copaci din aliniamente – cu 25-50%. Impactul negativ asupra mediului urban este vizibil mai cu seamă pe fundalul creșterii de 4-5 ori a numărului de automobile în trafic, iar concentrațiile de gaze toxice și praf depăşind în permanență normele sanitare de 1,5-3 ori și chiar mai mult, în timp ce temperatura medie anuală este cu 2 grade mai înaltă decât în afara oraşului. Ca rezultat a sporit vizibil rata îmbolnăvirii oamenilor legate de poluarea chimică și sonică a aerului din oraș.
2. Confirmăm faptul că defrișărilor sunt supuși, pe lângă arborii uscați sau în stare fitosanitară gravă, un număr mare de copaci viabili, care pot dăinui încă zeci de ani. Autoritățile de mediu avizează cu ușurință tăierea copacilor din parcuri, scuaruri, terenurile adiacente sediilor unor instituţii, aliniamentele destinate amenajării parcajelor şi construcției obiectivelor comerciale inutile și deseori nocive pentru populație (benzinării, restaurante, hoteluri etc.). Zeci de hectare de teren acoperit cu vegetație au fost atribuite diferitelor construcții în urma unor decizii judecătorești care, deşi în mare parte dubioase, nu au fost, totuşi, contestate de către autoritățile municipale și cele de mediu.
3. Primăria nu dispune de o strategie de gestionare a spațiilor verzi și nici nu intenționează să o elaboreze. Lucrările de defrișare se efectuează de cele mai multe ori la indicațiile deliberate ale conducerii primăriei, în temeiul unor scheme apărute ad-hoc, cu alocarea mijloacelor financiare extrabugetare, aceste scheme nefiind date publicității și nici consultate cu publicul.
4. Documentele de autorizare a defrişărilor sunt elaborate și semnate cu încălcarea cerințelor legislației în vigoare. În actele de examinare a stării fitosanitare a arborilor deseori lipsesc semnăturile inspectorilor de mediu, în această acțiune nu sunt implicați experții dendrologi, este ignorată opinia organizațiilor ecologiste neguvernamentale, a populației din cartierele învecinate deşi, conform legislației, consultarea acestora în procesul de luare a deciziilor de defrișare este obligatorie.
5. Calificăm drept abatere flagrantă de la principiile ecologice moderne decizia autorităților de a distruge masiv gazonul verde dintre partea carosabilă a străzilor și trotuare pentru a amenaja mii de parcaje de zi perforate, anti-ecologice. Prin distrugerea învelișului de iarbă și a rădăcinii copacilor s-a redus capacitatea de creștere și asimilare de către plante a gazelor toxice, s-a minimizat semnificativ efectul de răcorire a aerului pe timp de vară. Concomitent, s-a facilitat accesul masiv în zonele aglomerate al mașinilor care, în mare parte, sunt uzate și au efect poluant considerabil.

6. Ne exprimăm regretul că unele opinii difuzate în presă privind de cazurile de defrișare sunt subiective, neprofesioniste și cu tentă politică evidentă. Așa-zișii „ecologiști”, care deseori induc în eroare opinia publică, sunt persoane necalificate, fără cunoștințe suficiente și experiență în domeniu, iar declarațiile lor aduc prejudiciu imaginii societății civile și luptei conta încălcărilor reale ale legislației de mediu.

7. Pentru a soluționa în mod civilizat și profesionist problemele de protecție a spațiilor verzi propunem următoarele:

* stoparea provizorie, prin decizia Consiliului municipal, a lucrărilor de tăiere a arborilor, cu excepția celor avariați, la solicitarea serviciilor de resort și a cetățenilor;
* examinarea de către un grup mixt, creat din specialiști și experți independenți, cu participarea reprezentanților societății civile, a legalității autorizațiilor de defrișare eliberate până în prezent, elaborarea în continuare a actelor necesare în deplină corespundere cu cerințele legii;
* elaborarea și examinarea la una dintre ședințele apropiate ale Consiliului Municipal Chișinău a Planului de măsuri privind îmbunătăţirea gestionării spațiilor verzi, inclusiv a propunerii de elaborare și aprobare a Strategiei de reabilitare a spaţiilor verzi din oraş şi municipiu;
* crearea pe lângă Primărie a unui consiliu de experți în domeniul ecologiei care ar acorda consultanță calificată în procesul de luare a deciziilor de mediu, inclusiv în avizarea deciziilor legate de defrişarea arborilor.